Politiet: Mann kuttet akilles på kvinne med samekniv
Rogaland politidistrikt fikk melding om hendelsen, som fant sted i en leilighet i Stavanger sentrum, av Akuttmedisinsk kommunikasjonssentral (AMK) i går klokken 20.10. – Den antatte gjerningsmannen er i 30-åriene og ble pågrepet av politiet på en annen adresse en halv time senere. Han sitter nå i arrest i påvente av avhør, sier operasjonsleder Egil Karlsen i Rogaland politidistrikt. Ifølge politiet skal kvinnen og en mann i 20-årene ha oppholdt seg i leiligheten da mistenkte kom. Det skal så ha oppstått et basketak hvor kvinnen ble skadet. – I leiligheten ble det gjort funn av en samekniv som ser ut til å ha vært benyttet i forbindelse med ugjerningen. De foreløpige meldingene kan tyde på at dette dreier seg om sjalusi. Men vi jobber nå med å sy sammen forklaringene til de involverte, sier operasjonslederen. Kvinnen skal ikke være livstruende skadet, men på nåværende tidspunkt kan ikke politiet si mer om hennes medisinske tilstand. Det vil bli tatt avhør av de involverte for å danne et klart bilde av hendelsesforløpet.
En kvinne i 30-årene ble i går kveld fraktet til sykehus etter å ha fått akillesen kuttet over.